Саммитым кърикIуахэр
Бадзэуэгъуэм и пэм Германием и Гамбург къалэм щызэхэта «къэрал тIощIым» я саммитым кърикIуахэм Урысейм и Президент Путин Владимир хэплъэжащ. Къэралым и Iэтащхьэм къыхигъэщащ США-м и президент Трамп Дональдрэ урысей лъэныкъуэмрэ зэгурыIуэу зэрызэдэлэжьэфынур и фIэщ зэрыхъур.
Эльбэ щызэхуозэ
Путин Владимир журналистхэм яжриIэжащ США-м и президент Трамп Дональд япэу зэрыIущIар. Абы и псалъэхэм къызэ- рыхэщамкIэ, «телевизорым къигъэлъагъуэ Трамп» ар ипэжыпIэкIэ зэрыщытым куэдкIэ къыщхьэщокI. «США-м и Iэтащхьэр цIыхум гупсэ-хуу йодэIуэф икIи къыIэрахьа хъыбарым и пэжыпIэр псынщIэу зэхегъэкI. Сэ сызэреплъымкIэ, ди зэпсэлъэныгъэр зэрекIуэкIам хуэдэу, зэпыщIэныгъэхэри зэтедублэмэ, Iэмал псори щыIэщ дызыхуей зэдэлэжьэкIэм дыхуэкIуэфынымкIэ», — жиIащ абы.
КъызэрыщIэкIамкIэ, зэпсэлъэныгъэхэр щекIуэкIым Трамп Дональд щIэупщIащ Урысеймрэ Обамэ Барак и администрацэмрэ я зэдэлэжьэкIэу щытам. КъищынэмыщIауэ, абы и гугъу ищIащ Урысейр США-м и президент хэхыныгъэхэм «зэрыхэIэбами» икIи къратыжа жэуапымкIэ арэзыуэ къэнащ. Зэраубзыхуауэ щыта сыхьэт ныкъуэм и пIэкIэ зэпсэлъэныгъэхэр сыхьэтитIрэ ныкъуэкIэ екIуэкIащ. А зэманым къриубыдэу президентхэр тепсэлъыхьащ Украинэм, Сирием, лъэныкъуитIым я зэпыщIэныгъэхэм. Путин Владимир къыхигъэщащ Сирием теухуауэ США-м иIэ Iуэху бгъэдыхьэкIэм фIы и лъэныкъуэкIэ зэрызихъуэжар, а къэралым и ипщэ щIыналъэхэм зауэр щагъэувыIэну зэрызэгурыIуар зэрыехъулIэныгъэшхуэр.
— Америкэм и Штат Зэгуэтхэм я Iуэху еплъыкIэр нэхъыфI хъуауэ къызолъытэ. ЗэхъуэкIыныгъэшхуэ игъуэтакъым, ауэ наIуэ хъуащ ди къарухэр зэкъуэдгъэувэурэ куэд зэрытлъэкIынур. Абы и щыхьэтщ Сирием и ипщэ лъэныкъуэм теухуауэ дызэрызэгурыIуар. Хэт дауэ абы хущытами, жысIэфынущ ар Трампрэ дэрэ едгъэкIуэкIа лэжьыгъэм кърикIуа ехъулIэныгъэшхуэу, — жиIащ Урысейм и Iэтащхьэм.
А псом къадэкIуэу Путин Владимир къыхигъэщащ нэхъыщхьэр Сириер щIыналъэ зэкъуэту къэгъэнэжыныр зэрыарар.
Украинэм щыщыIэ щытыкIэр
Путин Владимир Трамп Дональд гурыIуащ Украинэм щыщыIэ щытыкIэр зэпIэзэрыт щIыжыным елэжьыну лIыкIуэ щхьэхуэхэр яIэн зэрыхуеймкIи.
— Урысеймрэ Украинэмрэ я сэбэп зыхэлъхэр, къэралитIым я цIыхухэм я сэбэп зыхэлъхэр — сэ хьэкъыу зэрыспхыкIамкIэ — сыт и лъэныкъуэкIи зэтохуэ. Зэтемыхуэу къыщIэкIынур Украинэм и унафэр нобэ зыIэщIэлъхэмрэ абы щыIэ политикэ гуп зыбжанэмрэ я сэбэп зыхэлъхэрщ, — къыхигъэщащ абы.
Президентым и псалъэхэм къызэрыхэщамкIэ, иджырей украин унафэщIхэм «ирисондэджэрыну» къахуэнэжар зы Iэмал закъуэщ — Урысейр дэнэкIи щыгъэкъуэншэнырщ.
Украинэм щыщыIэ щы-тыкIэм теухуауэ Путин Владимир епсэлъащ Франджым и президент Макрон Эммануэльрэ Германием и канцлер Меркель Ангелэрэ.
Санкцэхэм
япэщIэтщ
Гамбург щызэхэта зэIущIэхэм щытепсэлъыхьащ ди къэралым къызэрытракъузэ щIыкIэхэми. Путин Владимир аргуэру къыхигъэщащ Урысейр санкцэ Iэмалхэм зэрибийр.
— ЩыIэщ дуней псоми, Европэми, Урысейми я экономикэхэм зезымыгъэужьхэр — ахэр хабзэм къемызэгъ санкцэхэрщ… Дэ дрителъхьэщ сыт хуэдэ санкцэхэри Iухыным, ВТО-м и мардэхэм къызэригъэувым хуэдэу, хуиту сату Iуэхур зэтеублэным, — жиIащ абы.
«Къэрал тIощIым» я саммитым щытепсэлъыхьащ дунейпсо экономикэр зы-хэт гугъуехьышхуэхэми. «Дэ пыдощэ Санкт-Петербург къыщыхэтлъхьа жэрдэ- мыр пхыгъэкIыным. Ар мылъкур зэхэдыгъуэнымрэ налогхэр ямытын щхьэкIэ къагупсыс Iэмалхэр къызэпыудынымрэ теухуащ. Ар Iэмалыншэщ икIи мыхьэнэшхуэ зиIэщ», — къыхигъэщащ Путин Владимир. Апхуэдэу жиIащ зи мыхьэнэр мынэхъ мащIэ нэгъуэщI унэтIыныгъэшхуэми зэрытепсэлъыхьар — терроризмэм ебэнынымрэ абы мылъку зэрыхуаутIыпщ лъагъуэхэр къызэпыудынымрэ.
Экономикэм теухуауэ аргуэру зэ
Урысейм и Iэтащхьэм и пресс-конференцыр зытеухуауэ щытар саммитым кърикIуахэрами, лъэпкъ экономикэм теухуа упщIэхэри абы къыщыIуащ. Абыхэм жэуап щаритым, президентым къыхигъэщащ дунейпсо экономикэр щы- тыкIэ гугъум зэритым емылъытауэ, Урысейм зэрызиужьыр зэрынэрылъагъур. «И щхьэр течауэ жыпIэ хъунущ Урысейм и экономикэр щытыкIэ гугъум къызэрикIар. Кварталищ, уеблэмэ, илъэс хъуащ хэхъуэ диIэ зэпыту дызэрекIуэкIрэ. Накъыгъэ мазэм ди лъэпкъ экономикэм и зыужьыныгъэр проценти 3 — 3,1-м фIэкIащ. СызэреплъымкIэ, 2017 гъэм ику иту проценти 2-кIэ хэхъуэнущ», — жиIащ къэралым и Iэтащхьэм. Путин Владимир къыхигъэщащ ар «дунейпсо экономикэм хэлъхьэныгъэшхуэ зэрыхуэхъунури». Абы зэрыжиIамкIэ, къэралым адэкIэ зэрызиужьыну щIыкIэр тещIыхьауэ щытын хуейщ УФ-м и зыужьыныгъэм и планыр гъэхьэзырыным лэжьыгъэшхуэ езыщIылIа урысей правительствэм и жэрдэмхэм. Ауэ, экономикэм и зыужьыныгъэм сэбэп хуэхъуну къалъытэмэ, нэгъуэщI Iуэху еплъыкIэхэри къагъэсэбэпынущ.
Псом нэхърэ
нэхъапэ
Псори зэхэту къапщтэмэ, G20-м и саммитыр Урысейм и Президентым сэбэпынагъ пылъу екIуэкIауэ къилъытащ — псом япэрауэ, дунейпсо экономикэр зэпIэзэрыт щIыным и лъэныкъуэкIэ. Зэхуэсышхуэм хэтахэр зэгурыIуащ абы папщIэ лэжьыпхъэхэмкIэ — ар псом нэхърэ нэхъапэщ.
СОЗАЕВ — ГУРЬЕВ Егор.
«ТАСС» хъыбарегъащIэ IэнатIэ
